משה קופפרמן

משה קוּפפרמן (לעיתים קופרמן; Kupferman;  12 באוגוסט 1926 – 20 ביוני 2003) היה צייר ישראלי, חתן פרס ישראל לציור לשנת 2000.

ביוגרפיה
משה קופפרמן נולד בירוסלב שבפולין בשנת 1926, למשפחה שעסקה במסחר בטקסטיל. אביו בא ממשפחת חרשי נחושת וזהו מקור שם המשפחה (קופר – מן). בשנת 1941, במהלך מלחמת העולם השנייה, גורש עם משפחתו מביתו, ושנותיו הבאות עברו עליו בבריחה מתמדת. הוא חי במחנה באורל, בקזחסטן ובמחנות העקורים בגרמניה, שני הוריו נפטרו בתקופה זו, והוא שרד בזכות עבודה בעבודות פיזיות קשות. חוויית המלחמה באו לידי ביטוי עז בהמשך חייו בעבודותיו האמנותיות.

לאחר שחזר לפולין אחרי המלחמה, עלה קופפרמן לארץ ישראל בשנת 1948, והיה ממקימי קיבוץ לוחמי הגטאות, שבו חי עד לפטירתו. עם עלייתו עבד כטפסן בניין. לאחר מכן למד ציור והושפע בעיקר מזרם אופקים חדשים שהיה שליט באומנות הישראלית בעשורים הראשונים של המדינה. עבודותיו המאוחרות הן ציורים ורישומים מופשטים שאלמנט הבנייה והמחיקה של היווצרות הציור ופעולת הציור נוכחים בו מאוד.

תערוכתו הראשונה הוצגה במוזיאון ישראל בירושלים בשנת 1969. מאז הציג גם במוזיאון סטיידלק באמסטרדם, במרכז פומפידו בפריז, במוזיאון לאמנות ולהיסטוריה של היהדות ובקארנגי אינטרנשיונל. בשנת 2002 אצר יונה פישר תערוכה רטרוספקטיבית גדולה של קופפרמן במוזיאון ישראל. תערוכה זו יצרה דיון מחודש בעבודתו.

בשנת 2000 זכה קופפרמן בפרס ישראל לציור (יחד עם מיכאל גרוס ומיכה בר-עם). בנימוקיהם ציינו השופטים כי "עבודתו ניצבת היום בכותל המזרח של אומנות ישראל. תמונותיו גדולות הממדים וכן רישומיו הקטנים מוצגים וזוכים להערכה רבה בכל המוזיאונים החשובים בעולם".

בשנת 2003 נפתחה בצמוד לסטודיו האומן בקיבוץ לוחמי הגטאות, גלריה בשם "בית אוסף קופפרמן" בה מוצגות עבודות מתחלפות מעבדותיו.

משה קופפרמן נפטר בישראל בשנת 2003, בגיל 77. הותיר אחריו אשה - מיה, ולהם שלוש בנות ובן. עם מותו הספיד אותו הצייר רפי לביא: "משה קופפרמן, צייר שבכל פעם שאני רואה ציור שלו, אני מתרגש, נפטר. התערוכה שיונה פישר אצר לפני כשנה סימנה אותו כערך תרבותי עצום. קונצנזוס".

גלריה

השכלה
 1953 - קורס לציור של הקיבוצים בנען, בהדרכת יוסף זריצקי ואביגדור סטימצקי.
 1955 - קורס לציור של הקיבוצים בנען, בהדרכת אביגדור סטימצקי.

פרסים
 1971, פרס שיף מטעם עיריית חיפה
 1972 פרס סנדברג, מוזיאון ישראל, ירושלים
 1991 פרס חיים גמזו לקידום האמנויות, מוזיאון תל אביב לאמנות
 1996 פרס זוסמן לציורים על השואה, יד ושם, ירושלים
 1998 פרס אויגן קולב לגרפיקה ישראלית, מוזיאון תל אביב לאמנות, תל אביב
 2000 פרס ישראל לציור

הנצחה בסדרת בולים על אמנות ישראלית
 בתאריך 26 ביולי 2005 דאר ישראל הנפיק סדרה של 3 בולי דאר על הנושא "אמנות ישראלית" . אחד מהבולים האלה הוקדש לציור של משה קופפרמן משנת 1999 שכותרו "השבר והזמן". הבול עוצב על ידי האמן אד ואן אויין.

פרסומיו
 משה קופפרמן, עם בירות, אחרי בירות, עם בירות: יומן רישומים, תל אביב: הקיבוץ האוחד, תשמ"ד. (אלבום איורים שנעשו אחרי טבח סברה ושתילה)

איורים
 פניה ברגשטיין, בני וגיטה: ספור / ציורים: משה קופרמן, תל אביב: הקבוץ המאוחד, תש"ך.
 שרה נשמית, הילדים מרחוב מאפו: סיפור לבני-הנעורים / הציורים: משה קופרמן, תל אביב: הקבוץ המאוחד, תשכ"ה 1965.
 יאיר הורביץ, ציפור כלואה, (שירים), ציורים - משה קופפרמן, הוצאת הקיבוץ המאוחד, 1987.
  שירי גבי דניאל, מגיש בנימין הרשב, דיוקן המשורר והערות - א"נ לוריא, ציורים - משה קופפרמן, מוציא לאור: ספרי סימן קריאה, תל אביב, תש"ן, 1990.
 בנימין הרשב,  טאקע אויף טשיקאוועס: געבליבענע לידער, צייכענונגען - מ. קופפערמאן. מוציא לאור: ראוון ד'וויילז: דריי שוועסטער, תשנ"ד, 1994.
 יצחק קצנלסון, על נהרות בבל: מחזה תנכ"י (תרגם מיידיש שלום לוריא; הרישומים: משה קופפרמן), לוחמי הגטאות: בית לוחמי הגטאות, 1995.

ספרים וקטלוגים אודות יצירתו
 יונה פישר, משה קופפרמן, מוזיאון ישראל, ירושלים, 1969.
 גבריאל תדמור, משה קופפרמן - יצירות חדשות, המוזיאון לאמנות חדשה, חיפה, 1972.
 יונה פישר (אוצר), אד פטרסן, שרה ברייטברג-סמל, משה קופפרמן - ציורים, עבודות על נייר 1984-1963, מוזיאון ישראל, ירושלים, 1985-1984.
 יונה פישר (אוצר ועורך), איתן הלל, יורגן הרטן, כל הדרך ועוד פסיעה - משה קופפרמן: עבודות מ-1962 עד 2000, מוזיאון ישראל, ירושלים, 2002.
 גליה בר אור, עירן דורפמן, נמרוד רייטמן, משה קופפרמן: בנוסף לצפוי, המשכן לאמנות על שם חיים אתר, עין חרוד, 2012.
 גדעון עפרת, קופפרמןתומרקין: פגישה בזמן - שנות ה-60, 2017.

מחקר אוניברסיטאי
 אלומה רז, הציור של משה קופפרמן כמרחב עדות, עבודת גמר (מ.א.) - אוניברסיטת תל אביב, 2012.

לקריאה נוספת
 בנימין תמוז (עורך), דורית לויטה, גדעון עפרת, סיפורה של אמנות ישראל, הוצאת מסדה, 1980.
 גליה בר אור, מבחר אמנות ישראלית מאוסף גבי ועמי בראון, המשכן לאמנות על שם חיים אתר, עין חרוד, 2009.
 יגאל צלמונה, 100 שנות אמנות ישראלית, מוזיאון ישראל, ירושלים, 2010.

 קישורים חיצוניים 

 אתר הבית של אוסף קופפרמן

 משה קופפרמן באוספי מוזיאון ישראל

 משה קופפרמן בארופיאנה




 ד"ר דרור פימנטל, חובה לחקור גם מאחור | על תערוכתו של משה קופפרמן, צד א' צד ב', הגלריה בבצלאל סלמה, היחידה להיסטוריה ותאוריה, בצלאל // גיליון מספר 11 - צילום והזירה הפוליטית, ינואר 2009
 מכירת שיא לציור (78,200$) "ללא כותרת" של משה קופפרמן במכירה פומבית של תירוש, בשנת 2013
 יונתן אמיר, צלקתו של קופפרמן, באתר ערב רב, פברואר 2016

הערות שוליים

קטגוריה:ציירים ישראלים
קטגוריה:אישים שהונצחו על בולי ישראל
קטגוריה:זוכי פרס ישראל לציור
קטגוריה:לוחמי הגטאות: אישים
קטגוריה:עולים לאחר מלחמת העולם השנייה
קטגוריה:זוכי פרס סנדברג לאמנות ישראלית
קטגוריה:השואה באמנות: אמנים
קטגוריה:אישים הקבורים בלוחמי הגטאות
קטגוריה:זוכי פרס זוסמן (יד ושם)
קטגוריה:ישראלים שנולדו ב-1926
קטגוריה:ישראלים שנפטרו ב-2003
קטגוריה:זוכי פרס קרן מנדל ואווה פונדיק לאמנות ישראלית